Facebook foydalanuvchilari Beeline xizmatiga o‘zgartirish kiritishga erishdi

Beeline Uzbekistan 20-noyabrdan boshlab o‘z abonentlarini ogohlantirmasdan, ularning barchasi uchun qo‘shimcha pulli xizmat — “ovozli pochta” xizmatini joriy qilgani, natijada abonentlar ijtimoiy tarmoqlarda bunga norozilik bildirib, izohlar qoldirayotgani haqida avval xabar bergan edik.

Facebook ijtimoiy tarmog‘idagi “Potribitel” guruhi a’zolari Beelinega guruh jamoasi nomidan murojaatnoma yuborganini ma’lum qildi. Unda a’zolar tomonidan keltirilgan barcha noroziliklar va talablar jamlanib, ba’zi takliflar kiritildi. Beeline matbuot kotibi Oraz Abdurazzoqov unga javob xatini yuborib, ko‘rilgan chora-tadbirlarni oshkor qildi.
Murojaatda “Potribitel” a’zolari “Barcha uchun ovozli pochta” xizmatini boshqarish mexanizmining yo‘qligini ta‘kidlab, uni “Shaxsiy kabinet” yoki USSD-buyruq orqali o‘chirish imkoniyatini joriy qilishni so‘radi. Unga javoban, Beeline matbuot kotibi kompaniyaning marketing bo‘limi xodimlari bilan muhokamalar o‘tkazilib, yaqin orada xizmatni o‘chirish uchun USSD-kod joriy etilishini ma’lum qildi.
Foydalanuvchilarning xizmat yoqilishidan oldin bo‘ladigan gudoklar sonini ko‘paytirish va xizmat yoqilishi haqida beriladigan ogohlantirishning ruscha variantini ham qo‘shish haqidagi taklifiga esa, gudoklar soni ko‘paymasa-da, ruscha matn kiritilishi ta’kidlandi.
Shuningdek, Oraz Abdurazzoqov “Barcha uchun ovozli pochta” xizmati haqida beriladigan ma’lumot va ovozli signal orasidagi pauza ikki barobar uzaytirilishini ham ma’lum qildi.
Keyinroq, Beeline ovozli pochta xizmati bilan bog‘liq yangiliklarni joriy qilish haqida rasman e’lon qildi.
Ma’lumot o‘rnida: Ushbu xizmatga ulanish talab etilmaydi, u tarif rejasiga avtomatik ravishda qo‘shiladi. Abonent to‘lovi olinmaydi, “ovozli pochta”ga kelgan xabarni tinglash ham bepul. Buning uchun 0070 raqamiga qo‘ng‘iroq qilish kifoya. Ovozli xabarni beshinchi gudokdan so‘ng qoldirish mumkin. Bitta xabar qoldirish uchun abonent tomonidan 3 sent to‘lanadi.